Spätné odkúpenie štátnych reštrukturalizačných dlhopisov v objeme 9,1 mld. Sk vo vlastníctve Všeobecnej úverovej banky, a.s., Bratislava

Vláda Slovenskej republiky vo svojom uznesení č. 790/2001 zo dňa 30. augusta 2001 k návrhu štátneho rozpočtu na rok 2002 súhlasila v bode B. 11. s vyčlenením časti zdrojov z privatizácie v roku 2002 na spätné odkúpenie štátnych dlhopisov v objeme 9,1 mld. Sk.

Fond národného majetku SR počíta vo svojom schválenom rozpočte na rok 2002, aj s výdavkom 9,1 mld. Sk na odkúpenie štátnych reštrukturalizačných dlhopisov, ktoré sú vo vlastníctve Všeobecnej úverovej banky, a.s., Bratislava .

Dôvodom zaradenia tejto sumy do výdavkovej časti rozpočtu Fondu národného majetku SR na tento rok je obsah kúpnopredajnej zmluvy podpísanej pri predaji väčšinového balíka akcií Všeobecnej úverovej banky, a.s., Bratislava. Zo zmluvy o kúpe akcií, týkajúcej sa predaja 68,58% akcií Všeobecnej úverovej banky, a.s., Bratislava vyplýva, že predávajúci a Ministerstvo financií Slovenskej republiky do 30. júna 2002 zabezpečia, od Všeobecnej úverovej banky, a.s., Bratislava, odkúpenie celej emisie štátnych dlhopisov s pevnou úrokovou sadzbou 8% vydanej v prospech Všeobecnej úverovej banky, a.s., Bratislava dňa 29. marca 2001 (štátny dlhopis č. 150) v celkovej výške 9,1 mld. Sk.

Ministerstvo financií SR, ako emitent týchto dlhopisov, navrhuje nasledovné riešenie:
Fond národného majetku SR v súlade s § 28 ods. 3 písm. b) bod 9 zákona č. 92/1991 Zb. o podmienkach prevodu majetku štátu na iné osoby v znení neskorších predpisov, prevedie z výdavkov svojho rozpočtu na príslušný účet štátnych finančných aktív sumu 9,1 mld. Sk tak, aby bolo možné v termíne uvedenom v zmluve zrealizovať prostredníctvom Národnej banky Slovenska odkúpenie štátnych reštrukturalizačných dlhopisov v objeme 9,1 mld. Sk.

Účasť Národnej banky Slovenska na tejto operácii je v súlade s § 26 zákona č. 566/1992 Zb. o Národnej banke Slovenska v znení neskorších predpisov, kde sa uvádza, že: „Národná banka Slovenska dáva do predaja podľa osobitného predpisu x) štátne dlhopisy a po dohode s Ministerstvom financií Slovenskej republiky môže na základe jeho poverenia a za dohodnutú odplatu vykonávať aj činnosti spojené so správou, splácaním a prevodmi štátnych dlhopisov, s výplatou úrokov a istiny z týchto dlhopisov, prípadne ďalšie požadované činnosti“.

Vzhľadom k tomu, že finančné prostriedky získané od Fondu národného majetku SR podľa § 28 zákona č. 92/1991 Zb. možno definovať ako štátne finančné aktíva vytvorené (podľa § 49b ods. 2 zákona o rozpočtových pravidlách) z ďalších operácií štátu, je ich možné použiť (podľa toho istého ustanovenia zákona) len so súhlasom vlády Slovenskej republiky.